Brudet eo Kreñvlec'h Nehaj (Tvrđava Nehaj e kroateg), savet e 1558. Senj a voe ul lec'h repu evit an Uskoci, kristenien tec'het eus Bosnia e dalc'h an Impalaeriezh Otoman gwechall ha deuet da repuiñ en ur vro hag a oa en Impalaeriezh Aostria. Tamallet e voe dezho bezañ morlaeron gant Republik Venezia ha brezel a voe graet outo gant tud Venezia. Un dreverz a voe etre Venezia hag Aostria e 1617 ha skarzhet e voent eus kêr.